Rođena si samo za mene

***Rođena si samo za mene*** šesti je studijski album sarajevske pop grupe Hari Mata Hari. Sniman je od jula do novembra 1991. godine u Studiju 1 Radiotelevizije Sarajevo, a objavila ga je sarajevska izdavačka kuća Diskoton u decembru iste godine.

## O albumu 
Prije snimanja ovog muzičkog albuma, jedan od značajnih kompozitora ranih pjesama grupe Hari Mata Hari i gitarist Edo Mulahalilović napustio je grupu u namjeri da započne samostalnu muzičku karijeru. Umjesto njega na snimanju pjesama za ovaj album gitaru su svirali Mirsad Asotić i Saša Strunjaš. Na albumu, za koju je muziku uglavnom komponirao Hajrudin Varešanović (osim "Rođena si samo za mene" Adija Mulahalilovića) na tekstove Fahrudina Pecikoze, nalazi se osam pjesama odsviranih u pop i disko stilu sa mješavinom bržih i laganijih plesnih pjesama. Primjetan je i utjecaj bosanskohercegovačke narodne muzike u njihovim pjesmama, a to se posebno odnosi na pjesme: *"Nije za tebe bekrija"*, *"Sedam rana od sedam jarana"* i pjesma *"Ja ne pijem"* u kojoj zajedno sa Harijem Varešanovićem pjeva Haris Džinović. Tu su i prateće pjevačice Jasna Gospić i Zumreta Midžić, poznatija po estradnom imenu Zuzi Zu.

A-stranu otvara sentimentalna balada "Otkad tebe nema" u kojoj se sviranjem na sintisajzeru istaknuo Adi Mulahalilović, za kojom slijede plesne pjesme "Nije za tebe bekrija" s neobičnom melodijskom mješavinom madžarskog čardaša i sevdalinke na harmonici Elvidina "Ede" Krilića i "Ja ne pijem" odsvirana u disko ritmu. A-stranu zatvara "Zbog tebe" s grčkim melodijskim motivom na akustičnoj gitari Ede Mulahalilovića dajući prijatan mediteranski ugođaj zajedno s pjevanjem Varešanovića. B-strana počinje sa "Nije zima što je zima" s orijentalnim melodijskim uvodom koji se koristi prilikom pjevanja u refrenu. Za njom slijedi "Sedam rana od sedam jarana", jedna od popularnih pjesama koju redovno koncertno izvode s pjevljivim refrenom tekstualno urađenim po uzoru na bosanske sevdalinke. "Znam priču o sreći" odsvirana je u reggae ritmu sa zanimljivim solo dionicama na akustičnoj i električnoj gitari Mire Asotića i Saše Strunjaša nakon svakog otpjevanog stiha. Album zatvara naslovna pjesma s prepoznatljivim solom Tome Videca na tenor saksofonu, koji se u to vrijeme mogao čuti na jugoslavenskim radio i televizijskim stanicama. Ova lagana plesna pjesma koju je komponirao Adi Mulahalilović na tekst Pecikoze, spada u red najboljih muzičkih ostvarenja grupe Hari Mata Hari.

"Rođena si samo za mene" predstavlja jedan od najzrelijih albuma ovog sarajevskog sastava uz kvalitetne pjevačke izvedbe Hajrudina Varešanovića, koji je zajedno s braćom Mulahalilović pokazao i kompozitorsko umijeće. Također, važno je napomenuti dobru instrumentalnu pratnju ostalih muzičara iz grupe Hari Mata Hari, kao i gostujućih muzičara. Ubrzo nakon njegovog objavljivanja, album je postigao veliki uspjeh kod publike, a sve pjesme postale su uspješni hitovi koji su se često mogli čuti na TV i radio stanicama bivše Jugoslavije. Time su potvrdili njihovo istaknuto mjesto među ostalim pjevačima i muzičkim grupama sarajevske pop rok škole iz druge polovine 1980-ih i početka 1990-ih. Dizajn za omot uradio je Davor Papić, a fotografiju Goran Kukić i Kemal Hadžić.

## Spisak pjesama 
Na albumu se nalazi 8 pjesama, po četiri na obje strane albuma.

## Članovi grupe 
*Hajrudin Varešanović – vokal
*Izudin Kolečić – bubnjevi  
*Željko Zuber – bas-gitara 
*Adi Mulahalilović – klavijature

## Gostujući muzičari 
* Elvidin Krilić – harmonika
* Tomo Videc – tenor-saksofon 
* Jasmin Sokolović – truba
* Slobodan Sokolović – trombon
* Mirsad Asotić i Saša Strunjaš – gitara
* Jasna Gospić i Zumreta Midžić Zuzi– prateći vokali

## Izvori 
Kategorija:Albumi Hari Mata Harija
Kategorija:Albumi iz 1991.
Kategorija:Albumi u izdanju Diskotona